初到鹿門上莊見燈禪師遂同宿愛其體物欲託迹以避世戲作此詩
作者：釋德洪
朝代：宋

paragraphs: 上莊俯漢江，古木雜桑柘。
槐衙陰廣陌，麥浪漲平野。
連雲對囷廪，用谷量牛馬。
我來二月破，解鞍綠陰下。
縱望烟霏中，領略見楯瓦。
耆年骨柴崖，迎客意傾寫。
干戈爭奪餘，身在相驚詫。
山空啼杜鵑，龕燈自清夜。
歛眉問儋州，亟口談江夏。
以余遊二公，老大知識寡。
暮歸逢醉人，往往遭捶罵。
鹿門有餘地，賢矧如君者。
爲連修竹林，規以構茅舍。
伏舂舊所能，犁鉏當學把。
相見水過膝，蓑苙清入畫。